Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: kiadására az államigazgatási eljárás általános szabályairól szóló 1981. évi I. törvénnyel módosított 1957. évi IV. törvény
Paragraph Index: 798

57. § (5) bekezdésében biztosított jogorvoslathoz való alkotmányos jogával összefüggésben okozott visszásságot. A feltárt alkotmányos visszásság megszüntetésére az országgyűlési biztos ajánlást tett a Miskolci Rendőrkapitányság vezetőjének, amelyben kezdeményezte, hogy panaszos kérelmének elutasításáról hozzon határozatot. Az ajánlást a Miskolci Rendőrkapitányság vezetője elfogadta. A Rendőrkapitányság az ajánlást oly módon hajtotta végre, hogy panaszos személyi igazolványát, gépjármű-vezetői engedélyét, továbbá személygépkocsija forgalmi engedélyét illetékmentesen kicserélte. Az új okmányokba panaszos nevét kérésének megfelelően jegyezték be. OBH 10858/1997. Nem sérül a hivatásos állományú panaszos jogorvoslathoz való joga [Alk. 57 . § (5) bek.] amiatt, hogy szolgálati minősítését nem közvetlen parancsnoka, hanem magasabb beosztású vezető készíti. A panaszos azért fordult az állampolgári jogok országgyűlési biztosához, mert szolgálati panaszát a Nemzetbiztonsági Szakszolgálat főigazgatója, a polgári titkosszolgálatokat felügyelő tárcanélküli miniszter irodájának vezetője, valamint a Katonai Ügyészség vezetője elutasították. A panasz alapján az állampolgári jogok országgyűlési biztosának általános helyettese vizsgálatot rendelt el. Az állampolgári jogok országgyűlési biztosának általános helyettese a panaszos felhatalmazásával a Nemzetbiztonsági Szakszolgálat központjában megtekintett személyi iratok alapján megállapította, hogy a panaszos minősítése, illetve minősítés-kiegészítése, valamint az emiatt tett panaszok elbírálása során a panaszos alkotmányos jogait érintő jogszabálysértés nem történt. A panaszos 1995 nyarán megbízott alosztályvezetői beosztást töltött be a Nemzetbiztonsági Szakszolgálat miskolci alegységénél. Szakszerűtlen munkavégzés miatt fegyelmi vizsgálat indult ellene, amelynek eredményeként alacsonyabb beosztásba került. Szolgálati minősítésére tett észrevételét megalapozottság hiányában elutasították. A minősítéskiegészítés alapján változatlan beosztásban Debrecenbe helyezték át. A vizsgálat arra irányult, hogy a panaszos az intézkedésekkel összefüggésben élhetett-e jogorvoslati jogaival, panaszait érdemben és elfogultság nélkül, a jogszabályi előírásoknak megfelelően elbírálták-e, és az illetékes vezetők eleget tettek-e válaszadási kötelezettségüknek. A panaszos és közvetlen szolgálati elöljárója közötti viszony tartós megromlása a minősítés-kiegészítést készítő parancsnok véleménye szerint a munkahelyi légkörre is kedvezőtlen hatással volt. Az a tény, hogy ezt a panaszos minősítés-kiegészítésében is rögzítették, illetve erre hivatkozva — változatlan beosztásban — más szolgálati helyre

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes